Il-kantanta Għawdxija Sarah Bonnici lbieraħ rebħet il-Festival tal-Kanzunetta għall-Indipendenza fuq il-Fosos tal-Furjana. "Il-Pinna," kitibha Emil Calleja Bayliss u kkomponietha Sarah flimkien ma' Mark tagħna, ta' Xarabank! Il-kanzunetta qatt ma ssemmi lill-ġurnalista maqtula Daphne Caruana Galizia b'isimha, imma hija mimlija referenzi kontinwi għax-xogħol tagħha u l-mod kif ġiet maqtula. "Nagħfas buttuna u fuq blog aplowdjat, f'kemm ilni ngħidlek ma' kullimkien ixxerjat," tgħid il-kanzunetta meta tirreferi għall-kontroversji li joħolqu l-ġurnalisti meta jikfxu stejjer jaħarqu. Però l-messaġġ proprju tal-kanzunetta qiegħed fil-kliem tar-ritornell, li jisħaq: "Le, il-pinna ma ssikktulix, le b'libelli ma tbeżżgħunix." Il-karba tiegħu kważi kważi qed tħeġġeġ lill-ġurnalisti l-oħra biex jibqgħu jagħmlu xogħlhom tajjeb mingħajr ma jibżgħu mit-theddid ta' min jipprova jagħlqilhom ħalqhom. Aħna tkellimna ma' Mark tagħna li kiteb il-mużika flimkien mal-kantanta: "Hija messaġġ għall-ġurnalisti biex ma jħallu lil ħadd iwaqqafhom milli jagħmlu xogħlhom. Imma hija wkoll messaġġ għall-poplu li ma jistax jagħlaq ħalqu quddiem it-tbatija ta' min għaddej mill-inġustizzji. Hija li f'demokrazija, il-poplu għandu l-akbar poter, u kull darba li jħalli lil xi ħadd jagħlaqlu ħalqu, ikun qed iċedi biċċa minn dak il-poter," qalilna Mark. "Kull darba li nagħlqu ħalqna, inkunu qed nitilfu biċċa mid-demokrazija, biċċa mil-libertà tagħna u tat-tfal tagħna." Victoria Sciberras ġiet fit-tieni post u Sebastian Calleja ġie fit-tielet post.
BIL-FILMAT: Daphne u l-libertà tal-espressjoni s-suġġett tal-kanzunetta li rebħet il-Festival tal-Indipendenza lbieraħ